Mens de fleste voksne bruger sommeren til at koble af fra jobbet, så bruger mange unge ferien på at arbejde og tjene penge. Men unge under 18 år er ekstra udsatte for at komme til skade på jobbet, fordi de har så lidt erfaring med at være på en arbejdsplads, lyder det fra Arbejdstilsynet som derfor denne sommer sætter særligt ind i forhold til arbejdsforholdene for unge under 18 år. Det sker på en række målrettede tilsyn inden for nogle af de brancher, hvor man ved, at der kan være problemer med unges arbejdsmiljø. Det er fx ved kasse- og salgsarbejde i butik eller medhjælp i køkkener. Herudover vil Arbejdstilsynet også have særligt fokus på de unge på de almindelige tilsyn. - En arbejdsulykke som ung kan præge et helt arbejdsliv. Ved at sætte fokus på de unges arbejdsforhold med denne sommerjobindsats, ønsker vi fra Arbejdstilsynets side at bidrage til, at unge under 18 år får en god start på arbejdslivet, siger Rikke Dencher Aagaard, tilsynschef i Ar bejdstilsynets Tilsynscenter Nord. Det er selvfølgelig vigtigt, at både de unge og deres forældre er opmærksomme på, hvad der sker på arbejdet, men det endelige ansvar for at sikre de unges arbejdsforhold ligger hos arbejdsgiveren – og her skal man være opmærksom på, at der gælder særlige regler for unges arbejde. - Som arbejdsgiver har du ansvaret for at instruere og oplære de unge og sikre, at de kun sættes til arbejde, de må udføre og kan magte. Arbejdsgiveren skal også være opmærksom på, hvor længe de unge må arbejde, og om de unge må arbejde alene. Det er der nemlig også særlige regler for, når det gælder de helt unge under 18 år, siger tilsynschef Rikke Dencher Aagaard. Læs mere om de unge på arbejdsmarkedet

Referat:
Hver sommer kommer cirka 125 unge under 18 år til skade på jobbet. Af dem cirka 15 i Nordjylland. Derfor sætter Arbejdstilsynet igen i år fokus på deres arbejdsforhold.